Surekkaba.com – Bagi sanak nan alah pernah ka kawasan Danau Maninjau, pasti sanak pernah mancaliak atau pun mancubo makanan nan ciek iko. A kok iyo? Iko inyo makanan legendaris tu sanak, palai rinuak. Baa pulo takahnyo palai rinuak tu sanak, colah baco tulisan ko sampai habih.
Untuak dunsanak katahui, salain untuak dikudok, rang Maninjau acok juo mambuek palai rinuak untuk dijadikan kawan nasi katiko makan. Konon, bagi nan alah mancubo palai rinuak ko, raso nan khas dari makanan itu bisa mambangkikan salero makan nan hilang.
Sarupo namonyo, palai rinuak dibuek dari ikan rinuak. Ikan rinuak adolah jenis ikan nan hanyo ado di Danau Maninjau. Kok diilmiahkan namo ikan tu, Psilopsis sp. Dicaliak sakileh, ikan rinuak ko bantuaknyo hampia mirip samo ikan teri Medan.
Untuak ukurannyo sangaik ketek sanak, antaro 2 sampai 3 cm. Dagiangnyo lunak. Warnanyo kuniang-kuniang pucek. Kalau dikukuih warnanyo barubah jadi putiah. Kalau diblender warnanyo barubah jadi agak hitam.
Babaliak ka palai rinuak tadi. Ujang (54) salah saurang nan manjua palai rinuak di Maninjau mangatokan mambuek palai rinuak caronyo hampia samo jo mambuek palai nan lain. Partamo, ikan rinuak nan masih segar dicuci sampai barasiah, sudah tu diagiah bumbu antaro lain bawang merah giliang, bawang putiah giliang, lado, sarato garam. Ikan rinuak jo bumbu tadi diaduak sampai rato, dan biakan sajo agak 30 menit.
“Sudah tu, tambah karambia nan alah diparuik sarato daun bawang. Sudah tu dibungkuih jo daun pisang. Caro mamasaknyo disusun sajo di ateh seng, latak di ateh tungku. Kok dapek api nyo rato,” kato ujang.
Mona (50) urang rumah si Bujang, mangatokan salain dibuekan ka palai, ikan rinuak bisa juo diolah manjadi gorengan, kiro-kiro sarupo bakwan. Caro mabueknyo pun hampia samo jo mambuek bakwan.
“Rinuak dicuci barasiah, tu diagiah bawang putiah, lado, garam sarato tapuang bareh. Sudah tu digoreng sasendok-sasendok dalam minyak nan alah angek. Kalau rasonyo, uh labiah padiah dari bakwan sanak,” kato si Mona.
Ruponyo, salain bisa diolah jadi makanan, ikan rinuak bisa juo diolah manjadi pakan ikan. Hal itu disampaikan oleh Pak Sapar, salah saurang nan punyo tambak di kawasan Danau Maninjau.
Manuruik hasil uji laboratorium Universitas Bung Hatta, Padang, kato Pak Sapar, dikatahui bahwa pakan ikan dari rinuak kukuih bisa dijadikan pakan larva pangganti caciang sutera, karano ikan rinuak nan alah dikukuih ko mampunyoi nilai nutrisi protein 16,3 persen sarato lemak 4,85 persen.
“Kalau untuak ikan rinuak matah, punyo kandungan protein 21,05% sarato lemak 5,93%. Sadangkan ikan rinuak kariang, punyo kandungan protein 20,72% sarato lemak 5,76%,” tarang Sapar.
Baa sanak, ndak padiah si rinuak ko? Kalau sanak bakunjuang ka Maninjau, cubolah bali palai rinuak tu atau bakwan rinuak. Rasonyo padiah ko haa…..(SK/Mpt)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn